Bejaarde paar in huis oorval, beroofArgieffoto: https://pixabay.com Oos-Kaapse polisiebeamptes is op soek na vier mans wat Saterdagaand by ŉ huis in Port Elizabeth ingebreek en ŉ bejaarde egpaar aangerand en beroof het. Kapt. Sandra Janse van Rensburg, polisiewoordvoerder, sê die man en vrou, albei in hul 70’s, is omstreeks 19:15 deur die vier verdagtes met ŉ mes en ŉ vuurwapen gekonfronteer in hul huis in Colleen Glen, ŉ landelike woonbuurt sowat 20 km wes van die Baai se middestad. Die mans het glo deur die heining om die eiendom gebreek en by die voordeur ingekom. Die vrou (70) het iets by die voordeur gehoor, maar voor sy daar kon kom, was hulle reeds in die huis. Haar man (71) het die rowers gekonfronteer en hulle probeer afskrik, maar die vier het hom en sy vrou oorweldig en in hul slaapkamer vasgebind. Janse van Rensburg sê die mans het die huis deursoek en spore gemaak met kontant, twee vuurwapens en selfone. Blykbaar het hulle te voet gevlug. Die bejaarde man kon hom loswikkel en die bure van ŉ ander selfoon wat in die huis was, bel. Hy en sy vrou het albei mediese behandeling op die toneel ontvang. Janse van Rensburg vra enigeen met inligting moet die speurdiens van die Kabega Park-polisiekantoor by 041 397 6800 of Stop Misdaad by 0860 10111 bel.